De røde lamper lyser med stor kraft på Aakjærskolen i Skive i øjeblikket.

For når eleverne i 1. klasse møder til et nyt skoleår i næste uge, vil der kun være 15 elever i klassen. Og det er i bedste fald.

I løbet af sommerferien har ni forældrepar i klassen meldt deres børn ud af Aakjærskolen til fordel for Skivehus Skole, og det er ikke sikkert, at den sidste udmeldelse er kommet.

Og da der også sidste år var forældre, der rykkede deres børn ud af klassen, er det nu usikkert, hvad der skal ske med den resterende del af klassen.

En af de forældre, som efter et år på skolen har valgt at rykke sit barn til Skivehus Skole, er Christina Søndergaard.

- Jeg og de andre forældre har kæmpet til det sidste, men vi har savnet handlekraft fra ledelsen, og nu kunne vi ikke længere stå inde for vilkårene, siger Christina Søndergaard om de udfordringer, klassen har haft med inklusion.

Af de 15 elever, der er tilbage i 1. klasse, er 12 elever tosprogede.

Fremtiden for 1. klasse på Aakjærskolen skal drøftes på et møde i Skive Kommunes børne- og familieudvalg i næste uge.